《答陈屦常秀才谑赠》
宋代·晁补之

驱车触热中烦满，苦无蔗浆冻金碗。
陈君诗卷可洗心，持作终朝晤言伴。
男儿三十四方身，布衣不化京洛尘。
白驹皎皎在空谷，黄鸟睍睆鸣青春。
子桑之居十日雨，入门不复闻人语。
形骸正是吹一吷，安用虚名齐后土。
文章初不用意成，黼黻帝躬临下民。
时花俚服诮新巧，牛马安所辞吾名。
禹穴幽奇行可强，江北江南正相望。
乘涛鼓枻何当往，爱惜水仙桃竹杖。
不应越女三年留，相见还须未白头。
蘧生知非苦不早，巨壑夜半遗藏舟。
达人一言嚆矢疾，相从琢磨悔去日。
菖莆正是可怜花，我独闻名不曾识。

作者简介：晁补之（公元1053年—公元1110年），字无咎，号归来子，汉族，济州巨野（今属山东巨野县）人，北宋时期著名文学家。为“苏门四学士”（另有北宋诗人黄庭坚、秦观、张耒）之一。曾任吏部员外郎、礼部郎中。 工书画，能诗词，善属文。与张耒并称“晁张”。其散文语言凝练、流畅，风格近柳宗元。诗学陶渊明。其词格调豪爽，语言清秀晓畅，近苏轼。但其诗词流露出浓厚的消极归隐思想。著有《鸡肋集》、《晁氏琴趣外篇》等。